b"\n_START_ARTICLE_\nAston Martin Vanquish '13\n_START_SECTION_\nDetalls del cotxe\n_START_PARAGRAPH_\nEl Vanquish t\xc3\xa9 un motor V12 de 6 litres que li permet generar 573 cavalls de pot\xc3\xa8ncia. Si no es t\xc3\xa9 en compte el One-77, \xc3\xa9s el model m\xc3\xa9s potent de l'empresa brit\xc3\xa0nica. Amb aquest motor, el Vanquish \xc3\xa9s capa\xc3\xa7 d'accelerar de 0 a 100 km/h en 4.1 segons, mentre que la seva velocitat m\xc3\xa0xima \xc3\xa9s de 295 km/h. L'enorme motor est\xc3\xa0 associat a una caixa de canvis seq\xc3\xbcencial de sis velocitats Touchtronic 2 situada a la part central posterior del vehicle._NEWLINE_Ulrich Bez conseller delegat d'Aston Martin va afirmar: aquesta \xc3\xa9s la nostra \xc3\xbaltima representaci\xc3\xb3 de poder, bellesa i \xc3\xa0nima._NEWLINE_Est\xc3\xa0 constru\xc3\xaft sobre una nova plataforma vertical-horitzontal fabricada en alumini i fibra de carboni. Aquestes s\xc3\xb3n les claus per crear un model esvelt i amb una rigidesa estructural millorada en un 25% respecte al seu predecessor DBS. El Vanquish est\xc3\xa0 disponible en dues alternatives, bipla\xc3\xa7a o de 2+2, dues places al davant i dues al darrere._NEWLINE_Les suspensions treballen de manera independent i el sistema d'amortitzaci\xc3\xb3 ajustable Active Damping System proporciona tres modes de funcionament: Normal, Sport i Track (circuit). El Vanquish duu unes llandes de 20 polzades sobre uns pneum\xc3\xa0tics Pirelli P Zero 255/35 davant i 305/30 darrere. Els frens utilitzats s\xc3\xb3n carbo-cer\xc3\xa0mics de 398 mm amb unes pinces de sis pistons davant i quatre darrere. Aquest model incorpora molts elements electr\xc3\xb2nics com ABS, EBD (distribuci\xc3\xb3 electr\xc3\xb2nica de la frenada), DSC (control d'estabilitat) o EBA (assistent a la frenada d'emerg\xc3\xa8ncia). Sens dubte el dispositiu que m\xc3\xa9s destaca \xc3\xa9s el Launch Control (control de sortida), que \xc3\xa9s un sistema de control d'acceleraci\xc3\xb3 que evita que les rodes patinin en superf\xc3\xadcies d'escassa adher\xc3\xa8ncia.\n_START_SECTION_\nDisseny\n_START_PARAGRAPH_\nAquest projecte va ser un dels majors reptes que ha realitzat la firma brit\xc3\xa0nica. L'objectiu era produir el millor Aston Martin de tots els temps i d'aquesta manera commemorar el centenari de la marca. Durant aquests cent anys, la firma brit\xc3\xa0nica ha seguit una l\xc3\xadnia que li don\xc3\xa9s certa distinci\xc3\xb3 i molts entesos del m\xc3\xb3n del motor li han reconegut l'esfor\xc3\xa7. Aquest projecte implicava un gran esfor\xc3\xa7 per als dissenyadors, que de nou van ser posats a prova. La feina del grup de dissenyadors d'Aston va esdevenir en un cotxe que representava el passat, present i futur de Aston Martin._NEWLINE_S'havia de crear un autom\xc3\xb2bil que port\xc3\xa9s la marca cap a una nova generaci\xc3\xb3, atractiu i sobretot \xc3\xbanic. L'equip de disseny va decidir inspirar-se en el model One-77 i aix\xc3\xb2 comportava un treball totalment artesanal. Cada pe\xc3\xa7a del cotxe era cuidadosament elaborada, i es va establir l'objectiu de crear un aspecte agressiu. Els dissenyadors van fer la seva feina sobre el paper i en van passar el relleu als enginyers. Per fer del Vanquish un cotxe lleuger i innovador, es va utilitzar un nou material per a la seva construcci\xc3\xb3. Totes les parts externes del cotxe estan fetes d'un tipus de fibra de carboni utilitzat per a la fabricaci\xc3\xb3 de naus espacials de la NASA. Gr\xc3\xa0cies a aquest material, aquest model Vanquish \xc3\xa9s un 25% m\xc3\xa9s lleuger que l'Aston Martin DBS V12._NEWLINE_El Vanquish aconsegueix la perfecci\xc3\xb3 pel que fa al treball en fibra de carboni i aquest material accentua la seva eleg\xc3\xa0ncia. Potenciat per un dels millors motors que existeixen, el Vanquish '13 \xc3\xa9s l'\xc3\xbaltima expressi\xc3\xb3 de disseny de la m\xc3\xa0 d'Aston Martin i \xc3\xa9s considerat com un dels cotxes m\xc3\xa9s bonics del m\xc3\xb3n._NEWLINE_M\xc3\xa9s enll\xc3\xa0 de crear un nou supercotxe, Aston Martin volia construir un autom\xc3\xb2bil \xc3\xbanic capa\xc3\xa7 de combinar esportivitat, luxe, comoditat i funcionalitat. El Vanquish disposa d'un habitacle m\xc3\xa9s ampli que el de molts altres models. L'espai interior \xc3\xa9s un 140% m\xc3\xa9s ampli que el del DBS.\n_START_SECTION_\nReconeixements\n_START_PARAGRAPH_\nDes del moment de la seva presentaci\xc3\xb3, el model Vanquish de 2013 ha rebut molt\xc3\xadssims elogis. Tot aix\xc3\xb2 contribueix a la consolidaci\xc3\xb3 de l'empresa Aston com una de les millors firmes automobil\xc3\xadstiques del m\xc3\xb3n. Molts entesos ho consideren aix\xc3\xad i, els nombrosos premis que el Vanquish ha rebut ho reafirmen._NEWLINE_El primer premi que va guanyar el Vanquish va ser atorgat per la revista Auto Bild el 10 d'agost de 2012. Aquesta revista va declarar el Vanquish com el millor super-esportiu i va recon\xc3\xa8ixer la feina de la firma brit\xc3\xa0nica amb l'entrega del premi Design Award. En la categoria de Coup\xc3\xa9s/Convertibles el nou model ins\xc3\xadgnia de Aston Martin va obtenir el suport d'un 21,8% dels lectors i es va imposar a la resta d'autom\xc3\xb2bils. Un total de 100.000 lectors van votar en aquest premi, on havien d'escollir el seu cotxe preferit d'entre una llista de 136 models dividits en 5 categories. Uns dies despr\xc3\xa9s d'obtenir aquest premi, el Vanquish va ser guardonat pel seu disseny exterior amb el premi Automotive Brand Contest 2012._NEWLINE_El 18 de setembre de 2012 la revista alemanya Auto motor und Sport va qualificar al Vanquish com al super-cotxe m\xc3\xa9s bonic d'Alemanya. A m\xc3\xa9s, els lectors d'aquesta revista el van votar com el cotxe amb el disseny m\xc3\xa9s innovador. L'Aston Martin Vanquish va passar per davant dels altres 7 competidors aconseguint m\xc3\xa9s del 50% dels vots. Per primer cop, un model de cotxe guanya un premi abans que sigui oficialment presentat. Ha rebut elogis arreu de m\xc3\xb3n i ja no hi ha dubte que el Vanquish s'ha convertit en el model ins\xc3\xadgnia de Aston Martin. Gaireb\xc3\xa9 15.000 lectors de la revista Auto motor und Sport van participar en una votaci\xc3\xb3 en la que hi participaven 102 models en 8 categories. El Vanquish en va sortir guanyador i va ser guardonat amb el premi Most Beautiful Car 2012. _NEWLINE_La revista automobil\xc3\xadstica Auto Illustrierte va recon\xc3\xa8ixer el treball d'Aston Martin amb el premi Best Cars 2013 al 16 de gener de 2013. El Vanquish va obtenir el 12,4% dels vots i va derrotar rivals com el Ferrari F12 Berlinetta o el Porsche 911. L'entrega del premi va tenir lloc a Su\xc3\xafssa, on la firma brit\xc3\xa0nica gaudeix d'una gran popularitat._NEWLINE_El 30 de gener de 2013 el Vanquish era considerat com una icona anglesa. Al Sal\xc3\xb3 de l'Autom\xc3\xb2bil de Par\xc3\xads aquest model va rebre el premi The most beautiful Supercar of the Year. Aquest reconeixement va ser votat per grans entesos del m\xc3\xb3n de l'automoci\xc3\xb3 i tamb\xc3\xa9 per arquitectes de renom com Jean-Michael Wimotte. A m\xc3\xa9s d'aquest primer premi, diversos experts en moda, disseny, art i tecnologia van entregar a Aston Martin el Grand Prize to the most beautiful and interesting projects of the year focusing on art and automobile."